Imtella' Lulju 22, 2020 - Aġġornata 22 Ta' Lulju, 2020 6:03pm F'seduta oħra li qabżet it-tmien sigħat fil-Qorti kompliet il-kumpilazzjoni tax-xhieda fil-konfront ta' Yorgen Fenech, akkużat li kien il-moħħ wara l-qtil ta' Daphne Caruana Galizia. Fis-seduta ta' llum quddiem il-Maġistrat Rachel Montebello kien mistenni li jixhed l-intermedjarju Melvin Theuma li jinsab rikoverat l-isptar f'qagħda kritika. Fil-bidu tas-seduta d-Difiża ta' Yorgen Fenech għamlet verbale li fih qalet li tinsab imħassba li Melvin Theuma jinsa jiġġieled għal ħajtu meta suppost kien mgħasses 24 siegħa kuljum mill-pulizija. Id-Difiża talbet li jiġi rilevat il-mobile ta' Melvin Theuma. Fis-seduta tal-Erbgħa xehed l-ex Kummissarju tal-Pulizija Lawrence Cutajar li ġie muri l-proklama li kienet ingħatat lil Melvin Theuma u kkonferma li kien hemm il-firma tiegħu stess. Fil-kontro eżami mid-difiża, l-avukat Charles Mercieca staqsa diversi drabi kif wasal għal konklużjoni biex tingħata l-proklama lil Melvin Theuma u ma' min kien ikollu laqgħat. Lawrence Cutajar qal li kien ikollu laqgħat fuq il-kontenut tal-investigazzjoni mal-ispetturi Keith Arnaud u Kurt Zahra u mal-Avukat Ġenerali Peter Grech. Cutajar qal li qabel il-proklama u qabel l-14 ta' Novembru li għadda kien ikun hemm diversi laqgħat fl-Uffiċċju tal-Prim Ministru u għalihom kien ikun hemm preżenti l-ex Prim Ministru Joseph Muscat, l-ex chief of staff Keith Schembri, Keith Arnaud, Kurt Zahra u Peter Grech. Lawrence Cutajar ċaħad li qatt irċieva xi flus biex tingħata l-proklama lil Theuma. Qal li min jgħid hekk jew qed jibbluffja jew qed jigdeb. Sostna li r-rapport li jagħti parir biex tingħata l-proklama lil Cutajar tlesta mill-investigaturi u mhux minnu. Id-Difiża staqsiet lil Lawrence Cutajar meta ltaqa' u tkellem ma' Edwin Brincat, magħruf bħala Il-Ġojja. Cutajar qal li Brincat mar id-dar tiegħu f'Mejju tal-2019 biex ikellmu fuq xi ċitazzjoni. Qal li milli jiftakar kien qabad u mar iħabbattlu l-bieb u sostna li hu min iħabbattlu jaqbad u jiftaħ. L-Ex Kummissarju qal li ħassu li kien qed jagħmel xogħolu meta lill-Ġojja daħallu bil-mod u staqsieh jekk jafx bir-recordings fil-pussess ta' Melvin theuma. Id-Difiża staqsietu jekk kienx tkellem mal-investigaturi fuq daċ-ċans li kien se jieħu ma' Edwin Brincat u qal li ma setax minħabba li qabad u marlu d-dar għall-għarrieda. Iktar kmieni, l-avukat Jason Azzopardi, li qed jidher għall-familja Caruana Galizia, qal li hi gidba li xi recordings u files tħassru mill-hard drive. Dwar dan xehed l-espert tal-Qorti fil-qasam tal-IT, Alvin Cardona li qal li jemmen li kienet kwistjoni ta' software li waslet biex xi files bir-recordings ma kinux aċċessibbli. Enfasizza li hu qatt ma fetaħ il-files, ħlief dawk li ngħata struzzjoni li jiftaħ. Qal li ltaqa' mal-ispettur Keith Arnaud darba biex dan iċċekkja r-recordings. Xehed ukoll l-ispettur Keith Arnaud li qal li l-mobile ta' Yorgen Fenech jinsab għand il-Europol u hu għalhekk li ma setax jiġi ippreżentat fl-inkjesta. Id-Difiża talbet lill-qorti tawtorizza l-prosekuzzjoni tgħaddi kopja tal-informazzjoni li ġiet estratta mill-mobile ta' Yorgen Fenech, bil-Prosekuzzjoni tgħid li t-tħassib tad-Difiża mhux ġustifikat għax l-evidenza hi priżervata.